b'\n_START_ARTICLE_\nLukket by\n_START_PARAGRAPH_\nEn lukket by var en by i den tidligere Sovjetunionen med reise- og oppholdsrestriksjoner. For utlendinger var det totalt adgangsforbud. De var for det meste milit\xc3\xa6re st\xc3\xb8ttepunkter eller hjemsteder for rustningsindustrien, og de var ofte ikke tegnet inn p\xc3\xa5 de kartene som var fritt tilgjengelige i Sovjetunionen. De fleste av de store lukkede byene ble \xc3\xa5pnet etter Sovjetunionens sammenbrudd, som for eksempel Kaliningrad, Nizjnij Novgorod (Gorkij), Samara (Kujbysjev), Sevastopol, Tsjeljabinsk og Vladivostok.\n_START_SECTION_\nHistorie\n_START_PARAGRAPH_\nLukkede byer ble opprettet fra sent p\xc3\xa5 1940-tallet og fremover, under det eufemistiske navnet \xc2\xabpostbokser\xc2\xbb (som refererer til praksisen med \xc3\xa5 adressere post til disse byene via postbokser i andre byer). De falt innen to distinkte kategorier:_NEWLINE_Den f\xc3\xb8rste kategorien omfattet steder med sensitive milit\xc3\xa6re, industrielle eller vitenskapelige installasjoner, slik som v\xc3\xa5penfabrikker eller steder for kjernefysisk forskning. Blant disse var byene Perm, et sentrum for sovjetisk stridsvognproduksjon, Gorkij, hvor dissidenten Andrej Sakharov ble forvist for \xc3\xa5 begrense hans kontakt med utlendinger, og Vladivostok, basen til den sovjetiske stillehavsfl\xc3\xa5ten._NEWLINE_Den andre kategorien omfattet grensebyer (og enkelte sammenhengende grenseomr\xc3\xa5der, som for eksempel Kaliningrad oblast) som ble lukket av sikkerhetsmessige \xc3\xa5rsaker. Sammenlignbare lukkede omr\xc3\xa5der fantes ogs\xc3\xa5 andre steder i den tidligere \xc3\x98stblokken. Et betydelig omr\xc3\xa5de langs grensen mellom de to tyske statene og langs grensen mellom Vest-Tyskland og Tsjekkoslovakia var underlagt lignende restriksjoner._NEWLINE_De lukkede byene ble ofte opprettet p\xc3\xa5 avsidesliggende steder plassert dypt inne i Ural og Sibir, utenfor rekkevidden til fiendtlige bombefly. De ble bygget n\xc3\xa6r elver og innsj\xc3\xb8er som ble brukt for \xc3\xa5 s\xc3\xb8rge for store mengder vann som trengtes til tungindustri og kjernefysisk teknologi. Eksisterende sivile bosetninger i n\xc3\xa6rheten ble ofte brukt som arbeidskraft under byggingen. Selv om lukking av byer hadde sin opprinnelse som et midlertidig tiltak som skulle normaliseres under mere gunstige betingelser, s\xc3\xa5 levde de lukkede byene i praksis sitt eget liv, og ble et bemerkelsesverdig institusjonelt trekk ved det sovjetiske systemet._NEWLINE_Bevegelser til og fra lukkede omr\xc3\xa5der var strengt kontrollert. Det var forbudt for utlendinger \xc3\xa5 bes\xc3\xb8ke byene, og lokale innbyggere var under strenge restriksjoner. De m\xc3\xa5tte ha spesialtillatelse for \xc3\xa5 reise dit og for \xc3\xa5 dra derfra, og enhver som \xc3\xb8nsket \xc3\xa5 bosette seg der m\xc3\xa5tte gjennomg\xc3\xa5 kontroller av NKVD og etterf\xc3\xb8lgeren KGB. Tilgangen til enkelte lukkede byer var fysisk h\xc3\xa5ndhevet ved \xc3\xa5 omrige dem med piggtr\xc3\xa5dgjerder bevoktet av bev\xc3\xa6pnede vakter.\n_START_SECTION_\nLukkede byer i dag\n_START_PARAGRAPH_\nPolitikken med \xc3\xa5 lukke byer gjennomgikk store forandringer sent p\xc3\xa5 1980-tallet og tidlig p\xc3\xa5 1990-tallet. Enkelte byer, som for eksempel Perm, ble \xc3\xa5pnet lenge f\xc3\xb8r Sovjetunionens fall, mens andre, som Kaliningrad og Vladivostok, forble lukket helt frem til 1992. Innf\xc3\xb8ringen av en ny grunnlov for Den russiske f\xc3\xb8derasjon i 1993 medf\xc3\xb8rte betydelige reformer i de lukkede byenes status, og de ble omd\xc3\xb8pt \xc2\xablukkede administrativt-territoriale dannelser\xc2\xbb (russisk: \xd0\xb7\xd0\xb0\xd0\xba\xd1\x80\xd1\x8b\xd1\x82\xd1\x8b\xd0\xb5 \xd0\xb0\xd0\xb4\xd0\xbc\xd0\xb8\xd0\xbd\xd0\xb8\xd1\x81\xd1\x82\xd1\x80\xd0\xb0\xd1\x82\xd0\xb8\xd0\xb2\xd0\xbd\xd0\xbe-\xd1\x82\xd0\xb5\xd1\x80\xd1\x80\xd0\xb8\xd1\x82\xd0\xbe\xd1\x80\xd0\xb8\xd0\xb0\xd0\xbb\xd1\x8c\xd0\xbd\xd1\x8b\xd0\xb5 \xd0\xbe\xd0\xb1\xd1\x80\xd0\xb0\xd0\xb7\xd0\xbe\xd0\xb2\xd0\xb0\xd0\xbd\xd0\xb8\xd1\x8f (zakrytyje administrativno-territorialnyje obrazovanija eller ZATO)).\n_START_SECTION_\nKasakhstan\n_START_PARAGRAPH_\nDet finnes to lukkede byer under russisk administrasjon i Kasakhstan. Dette er Bajkonur (tidligere Leninsk), en by som ble bygget for \xc3\xa5 betjene Bajkonur kosmodrom, og Kurtsjatov ved atompr\xc3\xb8vefeltet ved Semipalatinsk.\n_START_SECTION_\nUkraina\n_START_PARAGRAPH_\nUkraina hadde to lukkede byer: Havnebyen Sevastopol p\xc3\xa5 Krim, og industribyen Dnipro (Dnipropetrovsk). Reiserestriksjonene her ble hevet p\xc3\xa5 midten av 1990-tallet.\n_START_SECTION_\nEstland\n_START_PARAGRAPH_\nDet var to lukkede byer i Estland: Sillam\xc3\xa4e og Paldiski. Som i alle de andre industrielle byene var befolkningen i dem hovedsakelig russisktalende. Sillam\xc3\xa4e var hjemsted for en kjemisk fabrikk som produserte brenselstaver og kjernefysiske materialer for de sovjetiske kjernekraftverkene og atomv\xc3\xa5pen-fabrikkene. Sillam\xc3\xa4e var lukket til Estland ble uavhengig i 1991. I Paldiski var det et treningssenter for den sovjetiske marinens atomub\xc3\xa5ter, og byen var lukket til 1994, da det siste russiske krigsskipet forlot stedet.'